དེ་རྗེས་སྐུ་མགྲོན་གཙོ་བོ་མཆོག་གིས་ཟབ་སྦྱོང་གི་དགོས་དམིགས་དང་འབྲེལ་བའི་ཐོག་གསུང་བཤད་གནང་དོན།དེ་རིང་ནས་བཟུང་ལས་བྱེད་གསར་པ་རྣམས་བོད་མིའི་སྒྲིག་འཛུགས་ཀྱི་ལས་བྱེད་གཏན་འཇགས་ཞིག་ཏུ་བསྐོ་བཞག་གནང་ཡོད།ཟབ་སྦྱོང་གི་དམིགས་ཡུལ་ནི།ཁྱེད་རྣམ་པ་བོད་མིའི་སྒྲིག་འཛུགས་ཀྱི་ལས་ཁུངས་ནང་ཕྱག་ལས་གནང་མཁན་ཞིག་ཡིན་པར་བརྟེན་ལས་བྱེད་ཀྱི་བསམ་བློ་གཏོང་ཕྱོགས།ཤེས་ཡོན།ཉམས་མྱོང་།དེ་བཞིན་ལས་བྱེད་ཀྱི་ཁྱད་ཆོས་ཇི་ལྟར་དགོས་སྐོར་དེ་ཡིན།དེའི་ཆ་རྐྱེན་གཙོ་བོ་རང་རིགས་ཀྱི་སྐད་ཡིག་དང་།རིག་གཞུང་།ཨིན་ཡིག་བཅས་ཡིན།བོད་མིའི་སྒྲིག་འཛུགས་ནང་ཕྱག་ལས་མཁན་ཞིག་ཡིན་ན་བོད་ཡིག་དང་ཨིན་ཡིག་གཉིས་མེད་དུ་མི་རུང་བ་ཞིག་དང་དགོས་གལ་ཆེན་པོ་ཡིན།ལྷག་པར་བོད་མིའི་སྒྲིག་འཛུགས་ནང་ཕྱག་ལས་གནང་སྐབས་ཡིག་འབྲེལ་ཚང་མ་བོད་ཡིག་ཐོག་གནང་དགོས་པར་བརྟེན།བོད་ཡིག་ཡག་པོ་ཤེས་དགོས་རྒྱུ་གལ་ཆེན་པོ་ཡིན་པ་ཧ་ཅང་གསལ་པོ་རེད།